b'\n_START_ARTICLE_\nGrad Znojmo\n_START_PARAGRAPH_\nGrad Znojmo je grad v mestu Znojmo, ki je zgodovinsko mesto na Moravskem, \xc4\x8ce\xc5\xa1ka.\n_START_SECTION_\nZgodovina\n_START_PARAGRAPH_\nKjer so pozneje zgradili grad, so na\xc5\xa1li bronaste ostanke iz 4. tiso\xc4\x8dletja pr. n. \xc5\xa1t. Prostor je bil o\xc4\x8ditno starodavno kultno mesto in ni bilo naklju\xc4\x8dje, da so ga izbrali za gradnjo utrdbe._NEWLINE_Grad Znojmo je bil sprva lesena struktura, ki jo zgradil Bretislav I. P\xc5\xa1emisl, \xc4\x8de\xc5\xa1ki vojvoda. Dokon\xc4\x8dan je bil okrog leta 1080. Zamenjal je stari grad. Nad dolino Granice je krepil obrambo proti avstrijskim napadalcem vzdol\xc5\xbe reke Dyje. Prav tako je grad nadzoroval trgovsko pot, ki je vodila iz Avstrije \xc4\x8dez Kravjo goro in dolino Dyje na sever. Z novega gradu je bilo mogo\xc4\x8de nadzorovati dolino reke in okolico. V prvi polovici 12. stoletja je bil grad zanemarjen zaradi sporov med \xc4\x8de\xc5\xa1kimi in moravskimi P\xc5\xa1emislovi\xc4\x8di. Iz tistega \xc4\x8dasa so na\xc5\xa1li kovnico denarja. Leta 1140 je bil lesen grad oblegan in uni\xc4\x8den._NEWLINE_Proti koncu 12. stoletja je bil grad obnovljen, tokrat v kamnu, okrepljen z debelimi stenami in obdan z globokim jarkom. Postal je sede\xc5\xbe moravskega grofa Konrada Ota in Henrika Vladislava. Vhod v grad je varoval osmerokotni stolp, imenovan roparski stolp (\xc4\x8de\xc5\xa1ko loupe\xc5\xbenick\xc3\xa1 v\xc4\x9b\xc5\xbe), ki je zaradi malomarnosti propadel ob koncu 19. stoletja (1892)._NEWLINE_Kraljevo mesto Znojmo je ustanovil kralj Otokar I. \xc4\x8ce\xc5\xa1ki in grad je postal trdnjava v mestu, povezan je bil z mestnim obzidjem in imel mo\xc4\x8dno posadko vojakov. Pogosto so ga obiskovali \xc4\x8de\xc5\xa1ki vladarji, ki so potovali iz \xc4\x8ce\xc5\xa1ke v Avstrijo. Bil je prizori\xc5\xa1\xc4\x8de \xc5\xa1tevilnih diplomatskih pogajanj. Leta 1335 je kralj Jan Luksembur\xc5\xa1ki priredil poro\xc4\x8dni obred za svojo h\xc4\x8derko Ano, ki se je poro\xc4\x8dila z avstrijskim vojvodom Otom IV. Veselyjem._NEWLINE_Med husitskimi vojnami je bil grad v podporo kralju in pozneje cesarju Sigismundu Luksembur\xc5\xa1kemu, ki je umrl leta 1437 v Znojmu. Od druge polovice 15. stoletja se je kralj na gradu pogosto ustavil in ga nato odkupil. V letih 1529\xe2\x80\x931530 je tukaj \xc5\xbeivela kraljica Marija, vdova Luiza Jagelonski. Med tur\xc5\xa1kimi napadi je bil grad v precej slabem stanju, zato ga je mestna oblast popravila. Leta 1630 ga je po\xc5\xa1kodoval po\xc5\xbear._NEWLINE_Pomen gradu Znojmo se je zmanj\xc5\xa1al ob koncu 17. stoletja, ko je tur\xc5\xa1ko nevarnost odvrnil Evgen Savojski, tedaj je bil \xc5\xbee na pol v ru\xc5\xa1evinah. Rimsko-nem\xc5\xa1ki cesar Jo\xc5\xbeef I. Habsbur\xc5\xa1ki je grad popravil leta 1710._NEWLINE_Z odlokom cesarja Jo\xc5\xbeefa I. iz leta 1709 je bil vrnjen del gradu kot fevd grofov Deblin. Sprednji del gradu z rotundo, roparski stolp in hlevi so bili prodani lokalnim prebivalcem in preurejeni v mestno pivovarno, v kateri so delali pivo Hostan. Debl\xc3\xadnovi so staro grajsko pala\xc4\x8do z jarkom poru\xc5\xa1ili in v letih 1711\xe2\x80\x931721 zgradili nov baro\xc4\x8dni dvorec s sve\xc4\x8danim dvori\xc5\xa1\xc4\x8dem s pogledom na dolino reke Dyje. Dvorec stoji \xc5\xa1e danes. Ko je leta 1784 grof Jo\xc5\xbeef Deblin umrl brez mo\xc5\xa1kega dedi\xc4\x8da, je grad pre\xc5\xa1el nazaj na cesarja._NEWLINE_V celotnem 19. stoletju se je stavba uporabljala kot ob\xc4\x8dasna voja\xc5\xa1nica in voja\xc5\xa1ka bolni\xc5\xa1nica. Leta 1910 in del leta 1922 je bila stavba debl\xc3\xadnskega gradu prilagojena za muzej mesta Znojmo. Vhodna dvorana gradu je bila okra\xc5\xa1ena s freskami iz leta 1720, ki jih je naredil Jan Michael Fis\xc3\xa9e (1686\xe2\x80\x931732). V \xc5\xa1paletah oken so prikazani portreti \xc4\x8de\xc5\xa1kih kraljev, v medaljonih pod kupolo pa habsbur\xc5\xa1ki vladarji od 15. stoletja naprej. Figure \xc5\xbeensk v kupoli predstavljajo alegorijo svornosti in slave \xc4\x8ce\xc5\xa1ke._NEWLINE_Edini ostanek gradu iz \xc4\x8dasa P\xc5\xa1emislovi\xc4\x8dev, ki se uporablja, je romanska rotunda device Marije in svete Katarine, katere notranjost je prekrita s freskami iz 11. stoletja. Prikazujejo svetopisemske prizore in prizore iz \xc5\xbeivljenja P\xc5\xa1emislovi\xc4\x8dev.'